છેલ્લાં ત્રણ વર્ષથી ચૅમ્પિયન રહેલી અને જંગી સ્કોર કરવા તત્પર ચરોતર રૂખીએ ટૉસ જીતીને બૅટિંગ કરવાનો નિર્ણય લીધો હતો. નવી ઓપનિંગ જોડી ચેતન સોલંકી (૭૭) અને મનોજ રાઠોડે (૨૩) હરીફ ટીમના બોલરોનો રકાસ કરવામાં જરાય કચાસ નહોતી રાખી. જોકે સાતમી ઓવર સુધીમાં ચરોતર રૂખીની ૮૧ રને ચોથી વિકેટ પડી જતાં એક સમયે ચૅમ્પિયન ટીમ પાસેથી જંગી સ્કોરની આશા છૂટી ગઈ હતી, પરંતુ ઓપનિંગમાં આવેલો ચેતન સોલંકી પિચ પર ચોગ્ગા-છગ્ગાની રમઝટ બોલાવી રહ્યો હતો ત્યારે તેને ફક્ત જરૂર હતી સામે છેડે સાથ આપનાર બૅટ્સમૅનની. છઠ્ઠા અને સાતમા ક્રમના બૅટ્સમેનોએ સાથ આપવાનું કામ કર્યું અને ત્યાર બાદ છેલ્લી ત્રણ ઓવરમાં કુલ ૬૬ રન ફટકારીને વન-મૅન આર્મી બનીને ચેતન સોલંકીએ ૧૦ ઓવરના અંતે પાંચ વિકેટે ૧૫૦ રનનો જંગી જુમલો ખડકી દીધો હતો.